C.E.I.C.-Centre d'Estudis Immobiliaris de Catalunya - educaweb.cat\nDesprés de 15 anys d'experiència acumulada i amb el repte de consolidar-se com un referent en l'àmbit de la formació especialitzada en el sector immobiliari, el Col.legi d'Agents de la Propietat Immobiliària de Barcelona ha transformat la seva originària Escola de Pràctica Immobiliària en l'actual Centre d'Estudis Immobiliaris de Catalunya.\nEl CEIC neix amb l'objectiu de, no només cobrir les necessitats formatives dels API col.legiats, sigui quin sigui el seu perfil professional, i de tots aquells altres operadors del sector interessats en millorar les seves competències i coneixements, sinó de fomentar la investigació, cultivar la cooperació amb les universitats i estrènyer lligams amb les administracions públiques per tal d'afavorir el desenvolupament de la professió.\nEl CEIC posa a l'abast dels col.legiats, i dels alumnes en general, una oferta formativa del tot adequada a les seves necessitats i afavoreix no només l'excel.lència formativa dels membres de la institució sinó el desenvolupament de capacitats i habilitats que professionalitzin la seva activitat, afegint valor a les seves actuacions, sempre amb la protecció del consumidor a l'horitzó.\nLa col.laboració del Col.legi amb diferents universitats catalanes en matèria d'organització d'accions formatives de tercer cicle (màsters i postgraus) facilita tant als col.legiats com la resta d'usuaris del Centre, coneixements profunds en les matèries que més els afecten alhora que els possibilita accedir a titulacions oficials expedides per centres universitaris de prestigi.\nGran Vía de les Corts Catalanes, 608 2on A 08007 Barcelona


Rufian: "La Manada porta toga. És una salvatjada que set violadors estiguin al carrer i nou demòcrates a presó"\nPueyo apel·la al votant socialdemòcrata catalanista i assegura que "no anem a buscar un bon resultat, volem governar en la Paeria"\n© Rufià, Pueyo i Freixanet, en l'acte d'ERC celebrat avui a Pardinyes.\nEl diputat al Congrés dels Diputats per Esquerra Republicana Gabriel Rufián ha declarat aquest dissabte a Lleida que "és una salvatjada que hi hagi set violadors al carrer i nou demòcrates a la presó. La Manada porta toga". Ho ha dit en un míting de suport al candidat a l’alcaldia d’ERC a Lleida, Miquel Pueyo, en el que també ha augurat que "vénen dies molt foscos en els que els que ens van treure el país ara fa 80 anys ho volen tornar a intentar, i nosaltres tenim l’obligació de dir les coses pel seu nom i el que és veritat, encara que ens pesi".\nEn aquest sentit, ha definit el ministre d’Exteriors, el lleidatà Josep Borrell, de "hooligan de Societat Civil Catalana" i li ha demanat que "torni a la cova d’on ha sortit". També ha interpel·lat la resta de votants sobiranistes assegurant que el mantra d’"Espanya ens roba" ha perjudicat el moviment independentista. "A mi no em roba una senyora de Lavapiés, em roba Pujol, Millet o Rato".\nTambé ha fet una crida per eixamplar la base independentista amb els "socialdemocratas catalans que van votar un partit amb un passat gloriós i que ara s’avergonyeixen quan senten Borrell". El diputat ha acabat l’acte dient que "és igual que bandera estimis, sents o vols, si ets demòcrata, antifeixista i d’esquerres, ets dels nostres".\nPer la seua part, l’alcaldable per ERC en la Paeria, Miquel Pueyo, ha reivindicat el llegat de Pasqual Maragall i del socialisme catalanista i ha assegurat que "no ens presentem per tenir un bon resultat en les eleccions municipals, volem governar en la Paeria per obrir finestres, canviar les coses que ens deien que eren impossibles i sumar per llançar a l’aliança formada per la 'crosta' provincialista de tota la vida que va de la mà amb els hereus del règim del 78".\nAixí mateix, ha assegurat que "Lleida ha perdut musculatura aquests últims anys i l’important no són les llistes i els partits, sinó sumar, incorporar orígens, creences i persones per persuadir els ciutadans que no tenen clar el seu vot".\nEn l’acte també ha intervingut la política de Moviment d’Esquerres (MÉS), Jordina Freixanet, que anirà en la llista electoral de Pueyo. Freixanet ha assenyalat que "Pueyo és l’alternativa possible a Lleida per fer-la una ciutat republicana i obrir finestres i oxigenar la Paeria".\nEl Suprem eleva a 15 anys la condemna a La Manada per violació


Millores al tram ferroviari de l’Ametlla a Tarragona | Diari de Tarragona\nMillores al tram ferroviari de l’Ametlla a Tarragona\nL’actuació, amb un termini d’execució de dotze mesos, preveu adaptar els sistemes de seguretat i senyalització a les vies\n14/09/2021 11:35 | Actualizado a 14/09/2021 11:35\nObres a l’estació de l’Ametlla de Mar, en una imatge d’arxiu. FOTO: J. Revillas\nEl Consell de Ministres preveu autoritzar avui unes obres de millora del tram ferroviari entre l’Ametlla de Mar i el Camp de Tarragona, en el marc del desenvolupament del Corredor Mediterrani. En concret, s’autoritza el Ministeri de Transports, Mobilitat i Agenda Urbana a licitar, a través d’Adif Alta Velocitat, les obres del projecte de millora de les instal·lacions de seguretat i senyalització d’aquest tram, per un valor estimat de 15,6 milions d’euros i un termini d’execució de dotze mesos. Així, el projecte preveu la reinstal·lació dels elements situats sobre la via, després de la realització del canvi d’ample del tram. Entre aquests elements hi ha les balises del sistema ERTMS (European Traffic Management System, o Sistema Europeu de Gestió del Trànsit), comptadors d’eixos, balises del sistema d’anunci de senyals i frenada automàtica (ASFA) analògic, que seran substituïts per altres de digitals, a més de sistemes auxiliars de detecció d’objectes arrossegats, impactes i caixes calentes.\nSegons es detalla al projecte, també es canviaran els enclavaments entre l’Ametlla de Mar i el canviador de la Boella, arran de la instal·lació de desviaments i accionaments amb més motors, de manera que s’adequaran els programes d’explotació del tram als esquemes funcionals de les estacions i al Control de Tràfic Centralitzat. De forma paral·lela, s’executaran treballs d’obra civil complementaris a les estacions, per a l’extensió de les noves xarxes de cablejat, s’instal·laran noves eurobalises ERTMS associades als senyals definits en el nou programa d’explotació i es reubicaran aquestes a les zones de transició de sistemes de protecció del tren i ampliació de la cobertura de la xarxa de telecomunicacions.\nFinalment, es duran a terme les proves, validacions i verificacions funcionals de les instal·lacions del projecte, d’acord amb el protocol de posada en servei d’Adif.\nSegons el Ministeri, aquest contracte contribueix a la consecució de l’Objectiu de Desenvolupament Sostenible ODS 9 (Indústria, Innovació i Infraestructura), que té entre les seves metes desenvolupar infraestructures fiables, sostenibles, resilients i de qualitat. Així, podrà ser cofinançat per fons europeus, a través del mecanisme ‘Connectar Europa’.\nEl projecte s’emmarca en el desenvolupament del Corredor Mediterrani. La inversió puja fins als 84,78 milions tenint en compte els tres trams entre Castelló i Tarragona:un de Castelló a l’Ametlla, un altre fins al Camp de Tarragona, i el del ramal l’Aldea-Tortosa.


Entra a la casa de Michael Schumacher per a fer-li fotos postrat al llit i vendre-les\nEntra en la casa de Michael Schumacher per a fer-li fotos postrat al llit i vendre-les\nL'home vendria els materials gràfics per un milió d'euros\ndijous, 23 de gener 2020 - 11:40h\nMichael Schumacher continua la seua llarga carrera de recuperació després del greu accident que va patir l’any 2013 que el va dixar en coma. Ara, este dimecres 22 de gener, la dona de l’expilot de Fórmula 1, Corinna Schumacher, ha denunciat que un desconegut va colar-se en la seua residència en Ginebra (Suïssa) per a fer fotos del seu marit prostrat al llit.\nFotos de Schumacher per 1 milió d’euros\nLa recuperació de Schumacher és completament privada i només han transcendit aquells detalls sobre la seua salut que la mateixa família ha compartit en estos sis anys, com a que hauria fet «xicotets passos». I és que des d’aquell fatídic accident esquiant als Alps no s’ha compartit cap imatge de l’expilot de F1.\nSegons ha anunciat ‘Daily Mirror’, Corinna ha denunciat el robatori d'unes fotos del seu marit, fetes per una persona desconeguda que s’havia introduït sense permís a la casa al llac Lemán, a on viuen els Schumacher. A demés, també han informat que estes fotografies a on es veuria el pilot alemany postrat al llit han sigut posades a la venda per més d'un milió d'euros.\nDes de què va patir l’accident, l’heptacampió de F1 ha rebut molt poques visites i està «en les millors mans», la seua família està fent «tot el possible» per ajudar-lo en la seua rehabilitació. Tot i que l’estat de salut de Schumacher preocupa molt, sobretot després de què el neurocirurgià italià Nicola Acciari assegurara que podria estar molt deteriorat a causa del trauma cerebral que va patir: «Hem d’imaginar una persona molt diferent de la que recordem, amb una estructura orgànica, muscular i esquelètica molt alterada i deteriorada».\nIx a la llum l'actual estat de salut de Michael Schumacher\nMisteriós missatge de la dona de Michael Schumacher sobre l'estat de salut de l'expilot


"La tecnologia en mans de grans corporacions va en contra dels interessos socials" | Xarxa Punt TIC\nEmbedded video for &quot;La tecnologia en mans de grans corporacions va en contra dels interessos socials&quot;\nPer respondre aquestes preguntes, entrevistem al Wouter Tebbens, cofundador del Free Knowledge Institute i la cooperativa Fem Procomuns. Tebbens assegura que "cada vegada hi ha més gent que s'adona que la tecnologia en mans de grans coporacions va en contra dels interessos socials" i que, per contra, els procomuns "ofereixen un model per gestar projectes amb cor social i al voltant d'un recursos compartit".\nEn aquest sentit, Fem Procomuns és l'organització impulsora del Commons Cloud, una plataforma col·laborativa en línia, alternativa al software privatiu i respectuosa amb la privacitat i les dades de les persones usuàries. Us recomanem conèixer el seu projecte!


4 aliments que seran tendència aquest 2020 | Condislife\nHi ha aliments que sempre són tendència i uns altres que mai passen de moda, per què? Perquè hi ha propietats i sabors que sempre han d’estar presents a la nostra dieta.\nEt descobrim 4 aliments que no poden faltar a la teva llista de la compra si vols tenir un rebost healthy i a l’última: hamburgueses veganes, stevia, llavors de lli i iogurts naturals.\nMés burgers veganes i menys de carn\nNo pots viure sense menjar-te una hamburguesa? Llavors, t’animem a provar les burgers vegetarianes, et sorprendran! Cada vegada estan més presents a la nostra llista de la compra, fa uns anys només un reduït grup de “vegetarians” les consumien, i actualment és una font de proteïna vegetal per a moltes famílies.\nExisteix un ampli ventall d’hamburgueses veganes. L’ingredient principal és la font de proteïna: tofu, llegums, cereals… acompanyat de verdures que potencien el seu sabor com els xampinyons, el bròquil, la carabassa, etc. Saboroses i nutritives!\nStevia, la solució per als més llaminers\nEts dels qui necessita endolcir els cafès, les infusions, els postres…? Llavors, tenim bones notícies: la stevia és un substitutiu del sucre que no té calories, carbohidrats i tampoc augmenta els nivells de sucre en sang. Màgic, no?\nExisteixen dos formats molt populars: la stevia granulada i la stevia líquida. Però,quan fer servir cadascuna?\nLa stevia granulada és ideal per substituir el sucre en l’elaboració de pastissos, galetes, macedònies, begudes, gelatines i postres.\nLa stevia líquida té exactament els mateixos usos que la stevia granulada, però a més, és perfecta per a endolcir begudes fredes o calentes.\nAfegeix llavors de lli a tot!\nLes llavors de lli són molt nutritives i posseeixen múltiples beneficis per a la salut pel seu alt contingut en Omega 3, antioxidants, minerals i proteïna vegetal.\nConsumir les llavors de lli mòltes, en comptes de senceres, és molt millor per a la nostra digestió i aprofitem encara més el seu contingut. Així que, si dubtes entre gra sencer o mòlt, ja tens la resposta!\nAra que vols aquestes llavors a la teva dieta, t’informem que pots afegir-les en gairebé tot: iogurts, amanides, purés, cereals o fruites.\nIogurt natural per a tota la família\nSegueixes una alimentació saludable? Llavors sabràs que prendre iogurts naturals és una manera fàcil de consumir nutrients. El iogurt natural és un aliment molt ric en calci i té qualitats gastrointestinals ideals per als nens i per a les persones grans.\nTens iogurts naturals, grecs, de sabors o amb cereals…Hi ha tanta varietat que no et pots avorrir d’aquest producte indispensable per a tota la família!


Turisme ornitològic - Viquipèdia, l'enciclopèdia lliure\nEl turisme ornitològic, també anomenat orniturisme, turisme d'observació d'ocells o aviturisme, és l'activitat que implica desplaçar-se des d'un lloc d'origen cap a una destinació específica amb l'interès d'observar l'avifauna local en el seu entorn natural. Usualment deixa un incentiu econòmic per a la destinació, la comunitat receptora i els guies locals. Això implica que els ocells han de volar lliures i no estar engabiats; així mateix, se suposa que les espècies que es van a observar son pròpies del lloc i no introduïdes, domesticades o habitar en granges de reproducció amb finalitats d'aprofitament comercial (mascotes, aliment, ornamentació).\nMilà negre, espècie migratòria observable en l'Estret de Gibraltar.\nAquesta modalitat té cada vegada més demanda entre els turistes, sobretot de països del centre i nord d'Europa, que estan acudint a zones especials de protecció d'ocells (ZEPA) i a llocs amb poblacions importants d'ocells en perill d'extinció, rapinyaires poc abundants, etc. A Rutland (Regne Unit) se celebra anualment la Fira Internacional de Turisme Ornitològic (British Birdwatching Fair), que és la més important del món d'aquest tipus.\nPer exemple, al Parc Nacional de Monfragüe (Extremadura) en algunes èpoques de l'any, s'omple d'ornitòlegs, alemanys i holandesos en la seva majoria, que despleguen uns potents objectius i esperen hores sense moure's d'un lloc per contemplar el major nombre possible d'espècies. Per a molts, serà la primera vegada que veuen en llibertat ocells com ara: el voltor negre (Aegypius monachus), l'àguila daurada (Aquila chrysaetos), el pioc salvatge (Otis tarda), etc. Han realitzat el viatge amb l'únic objectiu d'observar-les, demostrant les possibilitats que aquesta demanda té per a l'economia de la zona. Altres zones d'especial rellevància són aquelles on es concentra el pas d'ocells migratoris, com és el cas de l'estret de Gibraltar.\nÈtica en el turisme d'observació d'ocellsModifica\nPer oferir serveis en aviturisme existeix un codi ètic implícit a seguir.\nEls aspectes a prendre en compte són\nAspectes socials: Ha de considerar-se el desenvolupament dels grups humans que viuen a les destinacions que es visiten. La cultura i la naturalesa estan molt lligats, ja que la conservació dels recursos depèn de la concepció que tenen els éssers humans del seu entorn. És molt més profitós per a un grup humà protegir la flora i fauna quan aquests són font de recursos i ingressos per turisme, per exemple. Quant a l'aviturisme, els productes i serveis tenen més valor si estan lligats i complementats a les cultures locals i la seva relació amb les aus.\nAspectes ecològics: Els avituristes són amants de la naturalesa. Els importa la conservació dels hàbitats i recursos naturals atès que la seva bona salut implica la conservació de les espècies d'aus que a ells els agraden. No és d'estranyar que escullin cert tipus de tour operadores pel fet que part del preu del paquet inclou donacions per a la conservació. Un producte d'aviturisme idealment hauria d'estar compromès amb la conservació del patrimoni natural.\nRigor científic: La informació que es transmet en un recorregut d'observació d'aus ha de ser completa, interessant i abans de res verídica. La sustentació de les dades amb estudis científics dona un pes extraordinari al proveïdor dels serveis. És per això que aquest segment de turisme no és fàcil de desenvolupar ni barat en ser cobrat. L'assistència d'un bon ornitòleg és de gran ajuda per armar els paquets i desenvolupar la informació escrita.\nHonestedat en el servei ofert i prestat: Alguns oferents de serveis (molts, lamentablement) no compleixen amb l'ofert en la seva publicitat, ni omplen les expectatives dels seus clients. L'estratègia d'oferir molt i complir poc per vendre a la llarga és summament perjudicial per al negoci. Existeixen aus difícils de veure que moltes vegades no poden ser garantides, llocs amb poca infraestructura o itineraris summament carregats impossibles de completar a cabalitat. Això decep als consumidors donant una terrible fama i credibilitat, disminuint la clientela i eventualment causant el tancament d'operacions.\nProfessionalisme: Aquest aspecte està relacionat amb l'anterior. Es refereix a l'aparença i presentació de qui presta els serveis, puntualitat, serietat i dades apegades a la realitat. En això el guia de turisme té un paper molt important, ja que és ell qui transmet la informació i condueix al grup proveint-li de les aus i experiències sol·licitades.\n↑ Rivera, Juan. «Criteris de sostenibilitat per al desenvolupament de destinacions d'aviturismo a Guatemala» (en castellà). TNC - Mesa Nacional d'Aviturismo, 2006. Arxivat de l'original el 2014-05-17. [Consulta: 16 novembre 2007].\nObtingut de «https://ca.wikipedia.org/w/index.php?title=Turisme_ornitològic&oldid=29711985»\nDarrera modificació: 17 març 2022 a les 13:04\nLa pàgina va ser modificada per darrera vegada el 17 març 2022 a les 13:04.


Alba Pijuan Vallverdú, nova secretària de la nova mesa de l'Assemblea Nacional de Dones d'ERC | Ràdio Tàrrega\nAlba Pijuan Vallverdú, nova secretària de la nova mesa de l'Assemblea Nacional de Dones d'ERC\nL'alcaldessa de Tàrrega, Alba Pijuan Vallverdú, membre de l'equip d'ERC-MES-AM de Tàrrega, ha estat escollida secretària de la nova mesa de l'Assemblea Nacional de Dones d'ERC. El 16 de juny de 2020 es va fer pública la candidatura de Pijuan juntament amb la diputada del parlament de Catalunya, Najat Driouech i la Consellera Nacional d'ERC, Meius Ferrés, de formar part d'aquesta nova mesa.\nL'assemblea celebrada aquest dimarts a la tarda, ha aplegat l'assistència d'unes 270 dones d'ERC. L'acte ha estat presentat per la secretària general adjunta i diputada al Parlament, Marta Vilalta, que ha felicitat la mesa sortint per la bona feina que han dut a terme.\nL'assemblea ha aprovat amb un 100% dels vots favorables les copresidències honorífiques de Carme Forcadell i Dolors Bassa. La candidatura de la nova mesa ha estat avalada amb el 97% dels vots. Pijuan agraeix "la confiança que li ha dipositat el partit per ser membre de la mesa i poder representar el municipalisme i la diversitat territorial". La clausura de l'acte ha estat a càrrec de la Consellera d'Agricultura, Ramaderia, Pesca i Alimentació, Meritxell Serret.\nPijuan assegura estar "molt il·lusionada i amb ganes de treballar en equip per continuar avançant en el camí que queda per arribar a una igualtat efectiva". L'alcaldessa felicita l'equip sortint per la bona feina que han dut a terme.


Gestoria Alemany Montfort\nGestoriesadministratiu, civil, comptable, fiscal, laboral, mercantil, segretat social, tributari, vehicles\nDate:93 772 50 46\nInfo:Carrer Crehueta, 46\nSom un equip multidisciplinari de professionals amb llarga experiència fundat l’any 2004, que basem el nostre servei en la qualitat i l’eficiència. A través dels diferents departaments oferim un servei integral i personalitzat per donar solucions a les necessitats dels nostres clients.\nEstem especialitzats en l’assessorament i la gestió per a petites i mitjanes empreses, autònoms i particulars. La nostra organització, adaptada a les noves tecnologies, us ofereix un servei ràpid i segur.\nTramitem online i mitjançant signatura electrònica amb les administracions i entitats oficials per resoldre amb la major agilitat les gestions que ens encomanen.\nFormem un equip cohesionat capaç d’oferir un assessorament global.\nCom a Gestors Administratius col·legiats, pertanyem a l’únic col·lectiu de l’estat amb un Servei Centralitzat de Trànsit a la Direcció General de Trànsit, i plataforma telemàtica de matriculacions i transferències que posem a disposició dels nostres clients; servei que té com a objectiu facilitar als clients, de la forma més àgil possible, els serveis de matriculacions, canvis de nom de vehicles i informes de l’estat dels vehicles.\nIMPEMA Gestió Immobiliària i Assegurances.


Compromís per Burjassot presenta una moció per a sol·licitar la retirada de l’avantprojecte de llei del PP contra l’avortament – Coalició Compromís\nCompromís per Burjassot presenta una moció per a sol·licitar la retirada de l’avantprojecte de llei del PP contra l’avortament\nPublicat el 18 de gener de 2014 en Governs amb Compromís Al ple de gener de l’Ajuntament de Burjassot es debatrà una moció presentada per Compromís per Burjassot, en la que es demana la retirada de l’avantprojecte de Llei Orgànica per a la protecció de la vida del concebut i dels drets de la dona embarassada per entendre que aquesta proposta de llei vulnera la llibertat de la dona en relació amb la seua maternitat, coarta la seua capacitat de decisió i posa en greu risc la seua salut sexual i reproductiva.\nPer a Lluna Àrias Cortina, representant de les dones de Compromís per Burjassot, “aquesta a proposta de llei presentada pel ministre de Justícia no respon a una demanda de la societat, sinó més aviat a la d’un xicotet sector, el més integrista del catolicisme i de l’extrema dreta”.\n“La llei que el PP pretén reformar, Llei orgànica 2/2010, de 3 de març, referia aspectes normatius de la salut sexual i reproductiva, a més de regular la interrupció voluntària de l’embaràs. Aquesta llei, sempre millorable –com quasi totes les lleis que regulen la nostra societat–, recollia mesures de prevenció, mesures de planificació familiar i mesures d’educació, totes elles necessàries, i que l’avantprojecte de llei presentat pel Govern de l’estat no preveu”.\n“La llei que es vol imposar”, ha proseguit, “està feta a mesura dels qui s’oposaven a donar una assignatura d’educació sexual a l’escola, a l’escola pública. Una educació molt necessària, no sols com a prevenció d’un embaràs no desitjat, sinó també com a mesura de protecció de la salut”.\nLluna Àrias ha afirmat que “la proposta de llei presentada pel PP naix de la hipocresia i del classisme, perquè per tots/es és conegut que abans les filles dels qui s’ho podien permetre econòmicament anaven a avortar a altres països més lliures i desenvolupats; i les altres, les filles de famílies de classe social mitjana i baixa, es veien obligades a caure en mans de desaprensius que, sovint i per la falta de coneixements i de mesures sanitàries, posaven en greu risc la seua vida”.\n“Una hipocresia latent”, ha puntualitzat la representant de les dones de Compromís per Burjassot, “que amb aquesta proposta de llei pretén obligar una dona o una parella a tindre un fill. Un fill”, ha finalitzat Lluna Àrias Cortina, “no ha de ser mai una imposició. Un fill ha de ser una il·lusió i és per açò que defensem la maternitat lliure com un dret absolutament inqüestionable per a qualsevol força política i govern. La interrupció voluntària de l’embaràs és una decisió molt dura i difícil en qualsevol dels casos que es puguen plantejar i el que cal fer és garantir que es puga prendre en les millors condicions sanitàries possibles”.\nburjassot dona drets Governs amb Compromís


Gràcies | reporteducació SERVEI EDUCATIU\nPerquè si hi ha quelcom que defineixi la trajectòria de l’Antoni és aquesta horitzontalitat, aquesta capacitat per deixar empremta en diferents entitats alhora mentre feia créixer el reportEducació, la marca que ha dut al CRP Baix Llobregat 6 a ser un referent comunicatiu en l’àmbit dels Centres de Recursos Pedagògics. La UNESCO, la Fundació del Futbol Club Barcelona, la Universitat Oberta de Catalunya, Òmnium Cultural —i la seva revista Escola Catalana—, la Societat Catalana de Pedagogia,… són moltes les entitats que han pogut gaudir de la feina i l’esforç d’un professional que ha destacat per intentar millorar, des d’una vessant social, cultural i educativa, el món on vivim.\nPodríem parlar de desenes de publicacions, de recerques en l’àmbit de la pedagogia de les ciències socials, de projectes multipremiats, d’iniciatives educatives referents —exportades després a tot el territori— o d’hores i hores com a formador de formadors… i tot i així tan sols contemplaríem una petita part de la seva trajectòria.\nSegurament la millor definició de l’etapa laboral de l’Antoni Moga al Centre de Recursos Pedagògics del seu Sant Vicenç dels Horts —perquè tot i que ja no hi visqui, segueix sent el seu poble— sigui la que puguem fer cadascun dels milers de professionals que hem coincidit amb ell al llarg d’aquests 36 anys. Posant en comú totes les històries, anècdotes, treballs en comú, assessoraments, projectes o recerques de totes aquestes persones ens podríem fer una idea de l’impacte que ha tingut com a servidor públic en l’àmbit de la pedagogia al llarg de la seva carrera.\nMoltes gràcies per tot, Toni.\nAntoni Moga Ferrés 07/10/2021 a les 19:05\nEstimades companyes i estimat company,\nUs agraeixo de tot cor aquest post, tot i que ja sabeu que no soc gaire d’aquestes històries quan em toca ser-ne el protagonista.\nMe’n porto només bons records de tots aquests anys. Tota la part més amarga, amb només un dia de desconnexió ja la tinc pràcticament oblidada.


Cinc grans gols a Balaídos - FC Barcelona\nHomeFutbolPrimer EquipNotíciesCinc grans gols a Balaídos\nEl camp del Celta ha estat un escenari propici per a les genialitats culers. Jugadors com Hagi, Òscar García, Rivaldo o Gudjohnsen hi han deixat la seva empremta\nL’afició culer té bons records dels partits a Balaídos. La màgia dels jugadors del Barça s’ha deixat veure en més d’una ocasió. Aquests cinc gols en són un exemple. El romanès Gheorghe Hagi hi va firmar el que segurament ha estat el gol més espectacular de la seva carrera. En un partit de lliga del curs 1994/95, va executar de meravella un cacau des del mig del camp que va anar a parar al fons de la xarxa rival després que la pilota sobrevolés el terreny de joc cobert d’una densa boira.\nDos anys després, el català Òscar García va donar una autèntica lliçó davant el Celta, la temporada 1996/97. Es va apuntar un doblet fantàstic, en convertir un gran xut des de fora de l’àrea i, posteriorment, des de gairebé el mateix punt, aprofitar una centrada de Ronaldo per engaltar una volea perfecta.\nRivaldo i Gudjohnsen, els últims en deixar el seu toc\nEl brasiler Rivaldo va demostrar a Balaídos perquè se’l considerava un especialista en els llançaments de falta. Va enviar la pilota a l’escaire amb la seva esquerra d’or en un duel de la Copa de la UEFA.\nLa darrera obra d’art d’aquesta tria porta el segell de Gudjohnsen, qui al curs 2006/07 va superar Pinto després de controlar amb el pit una centrada de Deco, fer un barret i connectar una volea de somni amb la cama dreta.\n“Estic content pel retorn de Tito. El necessitem"


Una festa major reutilitzable\nLa fabricació de nius d’ocells amb fusta reutilitzada és només un dels tallers que hi haurà durant el cap de setmana de festa major a Sornàs. La iniciativa busca promocionar l’ús de materials que puguin tenir una segona vida i no contaminin, com les banderoles de tela.\nReduir, reciclar i reutilitzar. La regla de les tres erres és una idea que cada cop està més estesa arreu del món i té més importància a la societat del segle XXI. No és per a menys i és que, segons l’organització mediambiental Ecoembes, més del 60% de les escombraries que acaben al cubell podrien ser reciclades.\nAl Principat, la iniciativa per fer un món molt més sostenible l’ha portat Sornàs. La població de la parròquia d’Ordino va començar ahir les activitats de la seva festa major que té com a objectiu ser el cent per cent reutilitzable.\nMotivat per la gran\nFan pena aquestes festes majors començant per Canillo i acabant per Sant Julià.\nJa està vist, copiant descaradament la Festa Major de Sant Julià!


GAZOPHYLACIUM: de maig 2011\n1. Bloc de Lletres: Les Converses filològiques de Pompeu Fabra a la xarxa.\n2. Beat: L’obra d’Alcover i de Fabra, a Internet.\n3. Taller de creació literària: "Joan Solà, l'home i el lingüista" a St. Cugat.\n4. De més verdes en maduren: El nou Diccionari jurídic català.\nEls tres primers apunts són d'ahir. El quart és d'avui mateix. La passió per la vida i l'obra dels lexicògrafs s'estén per la xarxa com la indignació per les places públiques.\nEl 15 de juny de 1946 Joan Coromines és nomenat professor de filologia romànica, francesa i castellana a la Universitat de Chicago (o Xicago). A partir de 1947 també hi imparteix cursos de català. Són els anys en què comença la redacció del Diccionario crítico etimológico de la lengua castellana (hi havia estat treballant des de molt abans i es publicarà, en quatre volums, entre 1954 i 1957). A Chicago hi treballarà fins l'any de la seva jubilació, el 1967, quan intenta tornar definitivament a Catalunya (havia estat voluntari per a l'exèrcit republicà).\nÉs d'aquests anys d'exili estatunidenc que pertany aquesta carta en italià del filòleg, de la qual no sabem el destinatari. Al final trobem que agraeix els records que li han donat per a la seva dona (Bàrbara de Haro), fet que ens demostra que el destinatari d'aquesta carta era algú conegut d'en Coromines, no tractant-se de la resposta a la consulta d'un desconegut. La carta (adquirida a ebay fa uns anys i enviada des d'Itàlia), mostra la lletra petita i minuciosa d'en Coromines, així com el detall amb què responia les consultes lèxiques. Exemple del seu poliglotisme i erudició, hi trobem, en poques línies, referències a l'italià, al grec, al català, al castellà, al llatí, al francès... Fa temps vaig enviar una còpia digital de la mateixa a la Fundació Coromines, però encara no sabem a quin col·lega italià devia respondre.\nA continuació, la traducció al català, gentilesa de l'amic traductor Francesco Ferrucci (hi ha un parell de paraules que no som capaços d'entendre):\n12 de novembre de 1953\nEm sembla que sgheriglio “almogàver al servei d’un partit florentí” és un malnom de creació purament italiana, el mateix que scarafone; derivat possiblement, en última instància, de gheriglio, gariglio, la veu antiquada i dialectal per a “la nou sense la clofolla; cada ????? que tingui pinyol” (gr. καρύλλιον, REW 1726.3), que té com a area d’extensió tota la part septentrional d’Itàlia, des dels Alps fins a Mòdena, i més al sud també, i a Vicenza té justament la forma sg(a)rigio; es tractarà precisament d’un derivat del verb sgherigliare, sg(a)ria’, sgarie’, que no significa només esclofollar, sinó també esgarrapar, lacerar: molt probablement els almogàvers van esgarrapar molta gent! La semblança amb sgherro ????? ajudar-vos, naturalment.\nUn escaran no ha sigut mai català, com tampoc sgherro. El català esgarriar significa perdre, foraviar, dispersar i és una paraula recent (segle XIX, finals del XVII); guerrilla és només castellà i no el trobem abans del segle XVI (amb el sentit de “guerra petita” i “escaramussa”; amb sentit tàctic dubto que guerrilla i guerrillero apareguin abans de la guerra napoleònica. –illo és més aviat un sufix vivaç en castellà (-ĔLLUM), però en català –ill, –illa (ĪCULUM) és un sufix més aviat rar i poc vivaç.\nLa meva dona li agraeix les seves salutacions, i jo quedo sempre a la seva disposició.\nSi no m’equivoco, en francès també escaran és un italianisme efímer.\nLa correspondència d'en Coromines és precisament la protagonista de l'obra Epistolari Joan Coromines & Josep Puig i Cadafalch, Jordi Rubió, Pere Bohigas i Ramon Aramon, que es presenta demà dimecres 25 de maig a les 18.30 a la Sala Pere i Joan Coromines de l'IEC.\nAquest nou llibre forma part d'un important projecte de recull de la correspondència d'en Joan Coromines, i que ja té diversos volums publicats de cartes amb Pompeu Fabra, Francesc de Borja Moll, Josep Pla, Joan Fuster, Carles Riba, Hipòlit Nadal, Avel·lí Artís, Joan Sales, Josep Maria de Casacuberta, Pere Coromines, Manuel Sanchis Guarner, Ramón Menéndez Pidal, Lluís Nicolau d'Olwer, Francesc Cambó, Josep M. Batista i Roca, Joan Triadú, Albert Manent, MaxCahner i Joseph Gulsoy. Potser algun dia aquesta carta en italià de destinatari desconegut (per ara) també formarà part d'algun recull epistolar del nostre genial filòleg...\nNew Century (2006)\nCara Barer (1956-) fotografia llibres. Fa un temps, Diari d'un llibre vell n'havia parlat sota l'evocador títol Monstres. Algunes de les obres fotografiades d'aquesta artista americana són diccionaris. De fet, ella mateixa afirma, en un text del seu web, la importància dels diccionaris dins del seu procés creatiu: "As I begin the process, I first consider the contents of each volume. I didn’t spend more than a few seconds on “Windows 95,” but the “New Century Dictionary of the English Language,” is a treasure that, because of its fascinating illustrations, and archaic examples, saved it from taking on a new form". Us en presento un parell de fetes amb diccionaris, però estic segur que moltes de les seves altres fotos també ho són.\n10a edició de 2004 (Wikipedia)\nSi hagués convertit el títol d'aquest apunt en una pregunta, d'entrada és possible que la majoria de respostes haguessin tirat cap a la lexicografia anglesa més clàssica. Seria el meu cas. Però la llampant il·lustració que encapçala el cos del text ja mostra que la resposta la trobem dins de la lexicografia xinesa. Amb més de 1.300 milions d'habitants, la República Popular de la Xina és el país més poblat del món. Diuen que una de cada cinc persones del món té el xinès com a llengua materna, així que és lògic que, dins dels rècords, també ostenti el del diccionari més venut del món.\nEl diccionari Xinhua, amb la desena edició de 2004 (i, en total, unes 200 reimpressions), arribà als 400 milions de còpies. Es tracta d'una obra en caràcters xinesos, i en format de butxaca, molt popular a la República Popular, principalment entre els estudiants. És el primer diccionari estàndard de xinès simplificat de l'època moderna, publicat a Pequín per l'Acadèmia Xinesa de Ciències Socials i Commercial Press, la primera editorial xinesa. El nom complet de l'obra és Xinhua Zidian (en xinès simplificat (a la coberta): 新华字典; en xinès tradicional: 新華字典; en pinyin: Xīnhuá Zìdiǎn) i significa "Diccionari de la Nova Xina". L'obra, dividida en 189 radicals, conté uns 3.500 compostos i 11.200 logogrames. People's Education Press el va publicar per primer cop el 1953. El 1956 la Xina va adoptar la simplificació de caràcters i això va provocar que, ja amb Commercial Press, el 1957 aparegués una primera edició amb l'ordre alfabètic del pinyin. L'autor principal de l'obra, hi consta com a editor en cap, fou el lexicògraf Wei Jiangong, 魏建功, (1901–1980), professor de la Universitat de Pequín i un dels primers lingüistes moderns de la llengua xinesa.\nP. 53 de la 1oa ed.\nSegons la llista, sembla que el diccionari d'anglès estatunidenc de Noah Webster és el següent més venut, amb uns 55 milions d'exemplars. Una diferència abismal.\n11a edició de 2006 (Wikipedia)\nMés: El xinès als diccionaris catalans\nÉs una llengua romànica amb milions de parlants repartits irregularment per quatre estats europeus, però no té reconeixement estatal en cap d'ells. No és el català però diuen que és la llengua que més s'hi assembla. Es parla a França (en gairebé una tercera part), a Catalunya, a Itàlia i a Mònaco i (sí) és la llengua d'oc.\nDe fa un grapat d'anys, l'occità és llengua oficial a la Vall d'Aran, bàsicament perquè l'aranès és occità, via gascó. Allò que alguns (no m'atreveixo a dir molts) desconeixíem és que, des del 9 d'agost de 2006, dia en què entrà en vigència el darrer (i esperem que ho sigui definitivament) Estatut d'Autonomia, l'occità és llengua oficial de tot Catalunya, esdevenint la tercera llengua oficial d'aquest territori. Com si el gallec, llengua parlada a l'estat espanyol, fos oficial a Espanya, vaja. Aquesta oficialitat es desenvolupa en la Llei de l'Occità, Aranès a l'Aran. Dins dels articles de la llei em limito a mostrar dos casos en què, per ells sols, es demostra l'encert d'aquesta tercera oficialitat. El primer cas és considerar l’aranès "la llengua normalment emprada per les administracions catalanes en les seves relacions amb l’Aran, de la manera que aquesta llei determina". El segon cas, en l'altre sentit de la comunicació, és considerar que "totes les persones, en les relacions escrites amb l’Administració de la Generalitat i els organismes i les empreses que en depenen arreu de Catalunya, tenen el dret d’emprar l’occità en la seva varietat aranesa i no se’ls pot exigir cap mena de traducció. També poden usar oralment aquesta llengua en el servei unificat d’informació i consulta ciutadana de la Generalitat". Com si els polítics gallecs poguessin xerrar en gallec de les seves coses públiques a Madrid, vaja. Tot plegat porta a una situació ben paradoxal: l'occità és oficial només on menys parlants té, ja que a França encara no ho és.\nAquesta introducció ve a tomb perquè n'Aitor Carrera i Baiget ha publicat recentment una obra referencial sobre la tercera llengua oficial de Catalunya: L'occità. Gramàtica i diccionari bàsics (Lleida: Pagès, 2011). Carrera també és l'autor de la primera gramàtica aranesa moderna, publicada el 2007 i amb pròleg de Joan Solà, de treballs sobre toponímia aranesa, i de diferents obres de divulgació de la llengua occitana en general.\nEl llibre és una completa aproximació (i això no és oxímoron) al fet sociolingüístic i dialectològic tant de l'occità referencial com de l'aranès. A la part gramatical es comparen les formes de l'occità referencial, de base llenguadociana, amb les formes araneses, que ja hem dit que són gascones. A continuació, la part més extensa de l'obra, hi ha un breu diccionari català-occità, d'unes 2.500 entrades, amb equivalents tant en occità referencial com en aranès, formes que sempre es distingeixen i que sumades arriben a uns 10.000 equivalents occitans dels mots catalans. Les 2.500 entrades catalanes són les paraules més freqüents en aquesta llengua, triades de la següent manera: primer es van agafar les 700 paraules més freqüents del Diccionari de freqüències de l'Institut d'Estudis Catalans; a aquestes formes s'hi van afegir altres mots extrets de vocabularis en imatges catalans (de l'estil dies de la setmana, noms de parentiu bàsics, aliments, etc.); finalment es van incloure les paraules del clàssic Diccionari de mila mots de Jacme Taupiac que no havien estat incloses a partir dels dos procediments anteriors. Una arreplega de mots bàsics en tres etapes ben raonades i que condueix a la xifra indicada, que pot semblar minsa, però, en el context aranès, poden resoldre un bon nombre de necessitats lexicogràfiques bàsiques.\nPer als lectors que no puguin esperar a tocar el paper d'aquesta interessant obra, recordem que dins dels DCL trobem tres traductors entre occità i català (i invers), així com un petit vocabulari occità-català.\nIgual que del 17 al 18 de febrer, per una iniciativa de Vilaweb, vam deixar sense senyal el bloc, avui publiquem aquesta editorial d'Acció Cultural del País Valencià.\nBitter Bierce, al seu The devil's dictionary (1906), fa dues entrades dedicades a la política que en aquests moments semblarien pertinents:\n- Política s. Medi de vida castigat pel sector més degradat de la nostra classe criminal.\n- Política s. Lluita d'interessos emmascarada com a enfrontament de principis. Conducció dels assumptes públics a la recerca d'avantatges personals.\nL'assagista valencià Joan Fuster, en un altre diccionari, el Diccionari per a ociosos (1964, p. 143-144), ens parla amb un xic més d'esperança:\n"D'altra banda, cal no oblidar que tota política que no fem nosaltres, serà feta contra nosaltres. Finalment, pensem que "política" no és sinó l'art o la ciència de convèncer el nostre veí que deu ser conseqüent amb ell mateix i amb la seva dignitat d'home. Ara cedeixo la paraula -la reflexió- al lector."\nAlfabeto imaginario és una obra del creador gràfic, dissenyador i impressor Ricard Giralt Miracle on es poden veure molts dels recursos estètics que omplen la seva obra gràfica: gravats, dibuixos, collages... aplicats tots ells a la creació de lletres. També és una obra d'Andreu Balius, qui s'ha dedicat a homenatjar l'artista buscant aquestes lletres al llarg de l'obra d'en Giralt Miracle, al principi de versos o de paràgrafs, en papers de carta, etc. Aquesta recopilació contemporània i miscel·lània té forma d'abecedari, però amb la llicència de repetir alguna lletra quan aquesta s'ha trobat en diferents dissenys. L'ús lliure dels marges és un dels aspectes que trobo més encertats (v. la transició de la g a la i, per exemple).\nAmb un tiratge de 500 exemplars, es va publicar primer en paper, a principis d'enguany, a l'editorial valenciana especialitzada en tipografia i edició de llibres Campgràfic.\nRecomano la visualització d'aquest espectacle a pantalla completa i sense presses.\nVia el Fary\nNo té el disseny elegant de l'abecedari de superherois que l'Allau magistralment (sic) va resoldre, però, al menys per a mi, comparteix el seu grau de dificultat. En aquest cas l'autora es diu Lucy Knisley i m'ha arribat via el faceciós José Luis Cantero.\nArran d'un comentari de l'enigmàtic Pere Llada, m'assabento de l'existència d'un fantàstic segon capítol de la tercera temporada de l'Escurçó negre ("Ink and incapability"; "Incansable i incapaç" en l'emissió de TV3), en què un dels personatges principals és el lexicògraf anglès Samuel Johnson, interpretat per Robbie Coltrane. L'argument gira al voltant de l'únic manuscrit original del clàssic A Dictionary of the English Language, obra que l'Edmund Escurçó Negre, majordom del príncep de Gal·les, considera "el llibre més inútil des que van traduir al francès Parleu francès en 15 dies" i que en Baldrick casualment crema, fet que ocasiona que l'Escurçó es vegi obligat a reescriure tota l'obra en un cap de setmana (el Dr. Johnson diu que li ocupà deu anys). L'argument té molts moments hilarants (i un final sorprenent) que, òbviament, no cal consignar amb detall.\nSi voleu veure'l en català, podeu baixar-lo des d'aquí en tres parts. Aquí us deixo la versió original, en dues parts.\nDesprés de veure'l, em pregunto si en Baldrick no va inspirar en Mark Paton...


Leònids: quan i on es pot veure la pluja d’estrelles\n16 de de novembre del 2021. 18:11\nLa pluja d’estrelles fugaces Leònids tindrà el seu pic màxim el dimarts 16 i dimecres 17 de novembre amb una taxa d’activitat entre els 10 i 20 meteors per hora, segons una anàlisi realitzada per Natacha Payà, experta de Meteored.\nCom explica Natacha Payà, els leònids són una pluja de meteors visible entre el 6 i el 30 de novembre cada any. Provenen del cometa 55P/Tempel-Tuttle/Tempel-Tuttle, que triguen 33,2 anys a fer una volta completa en la seva òrbita.\nL’última vegada que va transitar a prop de l’òrbita terrestre va ser l’any 1998 i no serà fins al 2031 quan es pugui veure una gran pluja d’estrelles el mes de novembre com ja va passar el 1833 a l’Amèrica del Nord.\nEn aquest escenari, Natacha Payà destaca que entre els pròxims 16 i 17 de novembre tindran el pic màxim, segons l’Observatori Astronòmic Nacional (OAN), i la seva taxa d’activitat serà modesta en comparació amb altres pluges d’estrelles, oscil·lant entre els 10 i 20 meteors per hora.\nEl seu pic màxim serà dos dies abans del plenil·luni del 19 de novembre, per la qual cosa aquest any no serà el més idoni per a la seva observació. Malgrat això, quan la Lluna comenci a posar-se rere l’horitzó, entre les 4.00 i les 6.00 hores, les condicions seran una mica més favorables, ha assegurat Natacha Payà.\nMeteored ha indicat que els Leònids, igual com altres estrelles fugaces, són considerats meteors. Són rebutjos que ha llançat un cometa al seu pas i segueixen la seva mateixa òrbita. En aquest cas, els Leònids són els fragments del cometa 55P/Tempel-Tuttle/Tempel-Tuttle. La mida dels Leònids varia i pot oscil·lar entre un mil·límetre i diversos centímetres. Quan entren a l’atmosfera es desintegren, ja que viatgen a grans velocitats que poden anar entre els 20.000 quilòmetres per hora i els 71 quilòmetres per segon. Si la seva mida és més gran i no es desintegren dins de la nostra atmosfera passen a denominar-se meteorits.\nMeteored ha recordat que, igual com amb altres pluges d’estrelles, qualsevol mirador, muntanya o espai obert i sense obstacles és idoni per observar els Leònids. El recomanable és sortir de la ciutat per evitar així la contaminació lluminosa. En aquest sentit, es recomana arribar al punt d’observació entre mitja hora i una hora abans que comenci l’espectacle per acostumar així la vista a la foscor. Malgrat l’estat de la Lluna, és preferible mirar cap als punts més foscos, amb indiferència de la direcció. A més, a causa de les temperatures fredes és necessari portar una bona jaqueta per disfrutar de l’espectacle.


Seguint els passos de Sant Ignasi\nUs convidem a fer un viatge exterior i interior pels camins del fundador de la Companyia de Jesús\nEl Camí Ignasià recrea la ruta que Ignasi de Loiola, quan era cavaller, va fer l’any 1522 des de Loiola fins a Manresa. Un itinerari de descoberta de paisatges, de patrimoni, d’història, però que també pot ser un trajecte religiós, espiritual i interior. Si teniu el temps i la preparació física per fer tot el Camí, fantàstic! Nosaltres, però, us fem cinc cèntims en les properes línies de les darreres etapes del recorregut, les que transiten per les comarques de Barcelona.\nEs tracta de l’etapa 26 de les establertes al Camí, i consta de 27 quilòmetres, amb sortida de la capital de l’Anoia i arribada al monestir de Montserrat. Passa per Castellolí, Sant Pau de la Guàrdia, Can Massana, l’ermita de Santa Cecília, del segle XI, i, finalment, s’arriba a l’esplanada del Monestir, amb uns darrers quilòmetres, com podeu imaginar, d’ascens constant, i que es recomanen fer pel Camí dels Degotalls. El trajecte es pot fer a peu o amb bicicleta, i és de dificultat mitjana.\nLa 27a i darrera etapa del Camí Ignasià ens portarà fins a la capital del Bages, on Ignasi de Loiola va escriure els seus Exercicis Espirituals. En total seran 24,6 km els que farem des d’on havíem acabat el dia anterior, el monestir de Montserrat, fins a Manresa, i el trajecte que es proposa passa per l’ermita de Santa Cecília, Sant Cristòfol, l’església de Castellgalí, la riera del Xup, la torre de Santa Caterina i final a la Santa Cova de Manresa. A la cova s’hi ofereixen tallers de cap de setmana i diferents propostes de formació espiritual.\nEn les dues etapes l’excursionista o pelegrí trobarà imatges evocadores com la de la silueta de la muntanya de Montserrat, paisatges oberts, camins estrets, antigues ermites i grans temples com el monestir de Montserrat i la Seu de Manresa.\nPer saber encara més sobre Sant Ignasi de Loiola i la seva estada a Manresa, el millor que podeu fer és apuntar-vos a una visita guiada que en un parell d’hores us durà, entre altres llocs, a l’antic Col·legi de Sant Ignasi, a la Capella del Rapte, al carrer del Balç, i, és clar, a la Santa Cova, on Sant Ignasi va trobar la inspiració i on avui hi ha un Santuari i el Centre Internacional d’Espiritualitat Ignasiana.


Roger Mas presenta el seu nou disc, “Parnàs”, aquest dissabte al castell - Ajuntament de Cardona\nRoger Mas presenta el seu nou disc, “Parnàs”, aquest dissabte al castell\nRoger Mas visitarà Cardona per presentar el seu nou disc, Parnàs, aquest dissabte 14 de juliol, a les 21h, a la col•legiata de Sant Vicenç del castell de Cardona. El cantautor de Solsona està de gira presentant el nou disc d’aquest 2018, on hi trobem noves cançons, adaptacions de cançons tradicionals o antigues i poemes musicats d’autors com Amadeu Vidal, Toni Goli, Miquel Martí Pol, Joan Maragall o Salvador Espriu, entre altres.\nEl concert està organitzat per l’Ajuntament de Cardona, la Fundació Cardona Històrica i l’Agència Catalana de Patrimoni de la Generalitat de Catalunya. Les entrades es podran adquirir de manera anticipada a un preu de 12 euros i es poden comprar per Internet al web de la Fundació Cardona Històrica o presencialment a l’Oficina de Turisme de Cardona (938692798 / oficinaturisme@cardona.cat) en horari de dilluns a dissabte, de 10 a 14 h i de 16 a 20 h i el diumenge de 10 a 14 h. També es podran adquirir una hora i mitja abans del concert a l’entrada de la col•legiata al preu de 15 €.


Amb Anfield present | Ferran Correas | dortmund (e. especial) | Barça | L'Esportiu de Catalunya\nAmb Anfield present Amb Anfield present Amb Anfield present Amb Anfield present + Amb Anfield present E-mail\ndortmund (e. especial) - 17 setembre 2019 2.00 h\nValverde. L’entrenador del Barça creu que cal aprendre d’aquella desfeta però també oblidar-la, perquè avui comença una nova Champions\nEl tècnic del Barça, amb rostre seriós, va advertir dels perills de la Champions EFE.\nAmb Anfield present Amb Anfield present Amb Anfield present Amb Anfield present Amb Anfield present E-mail\nFerran Correas - dortmund (e. especial)\nCanvi de rutina en el Barça. Van entrenar-se ahir a Sant Joan Despí els blaugrana i només Ernesto Valverde i Ter Stegen van aparèixer pel Signal Iduna Park. Ho va fer Valverde desinhibit i fent alguna broma, tot i admetre que el partit contra el Borussia Dortmund serà un rival complicat. “Espero un gran ambient, com el que sempre hi ha en aquest estadi. Espero un rival de molt nivell, candidat a guanyar la Bundesliga, que ha guanyat la Supercopa i que aspira a la Champions. Serà una bona prova per a nosaltres. Del Dortmund, em quedo amb la conjunció entre el públic i l’equip. Amb la química que es genera a l’estadi que els impulsa molt”. Un dels noms propis del conjunt alemany és Paco Alcácer, a qui va entrenar un any i de qui pensa va encertar fitxant pel Dortmund: “Està demostrant aquí que és un gran jugador. Pot jugar amb més regularitat. S’ho està guanyant. Li va bé aquest equip. Ell sempre està prop de l’àrea, de la finalització i aquí li va bé”.\nUn partit complicat per començar la Champions que arriba tot just quan el Barça recupera Messi i Luis Suárez. El tècnic va explicar que Messi ha evolucionat molt bé els últims dies. “S’ha tret del cap els dolors que tenia . Ha tingut una gran evolució i esperarem abans del partit per veure que fem”. Va donar pràcticament com a titular a Luis Suárez, que porta quatre anys sense marcar un gol lluny del Camp Nou a la Champions. “És un jugador molt insistent. A Old Trafford va tenir la mala sort de rematar i que la toqués un defensa quan la pilota entrava i no li van donar el gol. Ha estat a prop i per la seva insistència ho aconseguirà. Espero que marqui aquí i que no em torneu a fer aquesta pregunta”.\nAmb Messi i Suárez absents, ha aparegut l’estrella d’Ansu Fati. Valverde creu que, al jugador de només setze anys, se l’ha de tractar amb normalitat. “No he parlat molt amb ell. No m’agrada tota aquesta història de donar consells. Hi parlaré, però els jugadors necessiten aire. Tots els que l’envoltem l’hem de tractar amb normalitat”·\nEl tècnic blaugrana, que va admetre que el seu equip ha de millorar com a visitant, va haver de parlar també de la desfeta d’Anfield, encara present en el barcelonisme. Les dues eliminacions doloroses dels dos últims anys carreguen de pressió a l’equip. Valverde té clar que allò s’ha d’oblidar, però sabent que cal aprendre de les lliçons rebudes. “Un mal dia et treu de la competició. L’any passat només vam perdre un partit i no vam arribar a la final. Les errades es paguen cares i no et pots descuidar ni deu minuts. Però quan perds, t’has d’aixecar. Allò ja és passat. Comença una nova Champions. El futbol sempre et dona una nova oportunitat i hem d’intentar aprofitar-la.\nDel Dortmund, em quedo amb la conjunció entre el públic i l’equip. Amb la química que es genera a l’estadi i que els impulsa\nNo he parlat amb Ansu. No m’agrada tota aquesta història de donar consells. Hi parlaré, però els jugadors necessiten aire”\nMessi s’ha tret del cap els dolors que tenia. Ha tingut una gran evolució i esperarem abans del partit per veure què fem\nL'Esportiu. Nacional 17-09-2019, Pàgina 3\nL'Esportiu. Girona 17-09-2019, Pàgina 7


Un mort i nou récord de 2.457 de incidència a Torrent en la sisena ona de coronavirus | Periódic local L' Opinió de Torrent\nUn mort i nou récord de 2.457 de incidència a Torrent en la sisena ona de coronavirus\nDes del passat 17 de setembre la conselleria de Sanitat no notificava morts pel virus en la capital de l'Horta Sud que ja comptabilitza 165\nLa Covid s'ha cobrat una nova vida a Torrent i marca un nou récord de contagis. La conselleria de Sanitat ha notificat una nova defunció i ja són 165 els morts des que va començar la pandèmia el març de 2020. La delegació d'Ana Barceló no notificava morts a Torrent des del 17 de setembre de 2021. A més la incidència acumulada s'ha disparat en la localitat situant-se en els 2.457,06 punts.\nLa Incidència Acumulada ha batut tots els rècords de Torrent fins des de que va iniciar-se la pandèmia. El rècord de contagis es va registrar fa quasi un any, a finals de gener de 2020 amb 1.840 a 14 díes. Un any després el contagis s'han superat en la sisen ona. Hui a més de ser 928 punts més des de l'última actualització també s'han disparat les PCR acumulats a 14 dies i ja són 2.063. També s'han superat els 10.000 casos de coronavirus des que va iniciar-se la pandèmia.\nLa incidència a Torrent ha superar per primera vegada en esta sisena ona a la de la Comunitat Valenciana. A pesar de no haver fet Cavalcada i actes festius, la ciutat supera els 2.454 de la Comunitat, encara que está per baix de la mitjana nacional de 2.989.\nI aquestes dades es reflecteixen en els contagis, hui dia, segons conselleria ja són 11.883 les persones positives a Torrent, 1.363 persones més des del passat 5 de gener. En tan sols 6 dies s'han batut tots els rècords de contagis i positius a la ciutat amb una incidència mai vista fins hui. Els experts apunten al fet que el pic d'aquesta sisena ona encara no ha arribat i els més optimistes espera que s'aconseguisca en aproximadament 10 dies.\nSánchez anuncia un pla "centinela" per a tractar la Covid com una grip


Llagostera Ràdio - Un projecte liderat per la UdG conclou que la diversitat de gènere és un motiu de "burla i discriminació" a les aules\nUn projecte liderat per la UdG conclou que la diversitat de gènere és un motiu de "burla i discriminació" a les aules\nQue un infant tingui una identitat sexual no-hetero pot ser un motiu suficient per patir assetjament escolar i altres tipus de violència.\nUn projecte europeu liderat per la Universitat de Girona apunta que tots els alumnes que han participat en un taller consideren la diversitat de gènere com un "objecte de burla i discriminació" per part de la resta de companys, tal com afirma el coordinador internacional del projecte, José Antonio Langarita.\nEl projecte Diversity and Childhood ha fet un taller amb alumnes d'escoles de tot l'estat espanyol. En aquesta activitat, els infants afirmen que tenir una identitat de gènere diferent a l'hetero pot ser "motiu de tensions i malestar" a l'àmbit familiar. Aquestes situacions podrien empitjorar-se en moments de pandèmia, on els infants es veuen obligats a quedar-se tancats a casa amb la família moltes hores per les restriccions sanitàries. El fet d'estar més hores a casa amb la família pot augmentar el malestar.\nTot i així, Langarita assegura que la situació a l'estat espanyol és relativament millor que en d'altres països europeus on els alumnes directament tenen por al "rebuig i abandonament familiar" per anunciar una identitat sexual que no sigui hetero.\nSegons el coordinador del projecte Diversity and Childhood la principal sortida per a les famílies és "trencar amb els mites" que envolten la diversitat de gènere. José Antonio Langarita, la tasca que fan els Serveis d'Atenció Integral (SAI) LGTBI serveix perfectament per "orientar les famílies" sobre la realitat dels seus fills, lluny dels "prejudicis" que poden existir.\nL'investigador creu que aquest és un pas clau per tal que la família pugui donar "suport" a l'infant. En aquest sentit, Langarita assenyala a la figura de "cosins i germans" com uns pilars "fonamentals" per aconseguir que els infants se sentin acceptats. Això es deu al fet que majoritàriament tenen un vincle més proper que no pas amb els pares.\nEl projecte també analitza les polítiques que s'apliquen arreu d'Europa per treballar la diversitat de gènere en l'etapa infantil i adolescent. El coordinador de Diversity and Childhood, José Antonio Langarita, lamenta que la majoria de polítiques siguin "adultocentristes", és a dir, que miren els infants "des d'una perspectiva adulta".\nSegons Langarita, la societat actual "construeix la infància com si tots fossin iguals, amb les mateixos interessos i necessitats". Per això ha demanat que les administracions i també la ciutadania entengui que hi ha "diversitat" dins de cada context.\nTot i així, Langarita assegura que hi ha millores en la situació actual. Per una banda "hi ha una aposta" a Catalunya per tal que els professors estiguin "més formats per veure identitats no binàries".\nEl projecte també analitza el paper que tenen els mitjans de comunicació a l'hora d'obrir la mirada de gènere. En aquest sentit, l'investigador de la UdG afirma que la diversitat sexual "s'ha incorporat" als mitjans de comunicació, tot i que no en tots els casos amb el mateix nivell. Tot i així, José Antonio Langarita lamenta que els mitjans de comunicació dedicats al públic infantil no tinguin la mateixa sensibilitat de gènere que els convencionals.\nPel que fa a la resta d'Europa, José Antonio Langarita lamenta no poder comparar la situació entre països. El principal motiu és que hi ha normatives molt diferents en cada estat on han treballat i això impedeix comparar la situació. De fet, en alguns països com Lituània o Polònia no s'han pogut fer els tallers amb alumnes perquè les lleis actuals impedeixen parlar de sexualitat a les aules.\nEl projecte Diversity and Childhood es du a terme de la mà de deu socis: la Universitat de Girona, com a coordinadora internacional del projecte, la Universitat Autònoma de Barcelona, Çavaria (Bèlgica), el Centre d’Estudos Sociais CES (Portugal), Hátter Society (Hongria), KMOP (Grècia), Lambda Varsòvia (Polònia), l’Associació Nacional de Drets de Lesbianes, Gais, Bisexuals i Transgènere LGL (Lituània), la Universitat de Ljubljana (Eslovènia) i Zagreb Pride (Croàcia).\nEn aquest projecte també s'han fet 550 enquestes a professionals que treballen amb els infants i a organitzacions i també s'ha entrevistat a 110 professors de nou països diferents d'Europa.\nuniversitat de girona\tnotícia nacional\tlgtbi


Han reaparegut diversos crancs blaus americans a la desembocadura del Foix | Ràdio Cubelles\nHan reaparegut diversos crancs blaus americans a la desembocadura del Foix\nEls Agents Rurals han acabat actuant per determinar quines accions caldrà aplicar davant d'aquesta espècie invasora.\nHan reaparegut diversos crancs blaus americans (Callinectes sapidus) a la desembocadura del Foix. Es tracta d’una espècia invasora que ja s’havia detectat a Cubelles l’any 2015. El cubellenc Pablo Ruiz, membre d’Observadors del Mar, un projecte científic coordinat des de l’Institut de Ciències del Mar i el CSIC, ha detectat les darreres setmanes que l’espècie de cranc ha proliferat. Per aquest motiu, els Agents Rurals de la Generalitat ja han estat assabentats del cas i n’han capturat diversos exemplars.\nDe fet, hi hauria un conjunt d’una vintena d’individus. La primera vegada que es va detectar la presència d’aquest cranc invasor provinent de les costes americanes va ser l’any 2013 al Delta de l’Ebre.\nEl cubellenc Pablo Ruiz va documentar la seva arribada a la desembocadura del Foix l’any 2015. Després d’una temporada sense trobar-ne més, aquesta primavera n’han sortit molts més. La presència d'aquest animal podria posar en perill a d’altres espècies de cranc autòctones ja que s’adapta molt bé a la temperatura del Mediterrani i es reprodueix fàcilment.\nSegons ha pogut saber Ràdio Cubelles, l’Ajuntament està informat d’aquestes observacions i de l’actuació dels Agents Rurals. Caldrà veure quina decisió es pren si es té en compte que aquesta espècie invasora s’està reproduint en un espai natural protegit com és la desembocadura del Foix.\nHa estat detectat un cranc blau americà a la desembocadura (6 de juliol de 2015)


Roba home Roba interior Gris preus a Traininn, comprar, ofertes\n$ 109.9 $72.49\ntraininn sempre és la millor opció per fer les teves compres de material de fitnes. No només trobaràs la major varietat de productes i els preus més baixos. Sinó que també podràs realitzar la compra en un entorn totalment segur i fer el seguiment online de totes les teves compres. No esperis més i fes la compra de material de fitnes avui mateix. T’ho portem directament a casa! Busques algun model en concret de Roba interior d’alguna de les millors marques de fitnes com per exemple Saxx underwear, Kempa, Nike, Joma, Mizuno, adidas...? Com a distribuïdors oficials de cada una de les marques que tenim en catàleg, t’oferim una extensa gamma de Roba interior i la total garantia legal del fabricant durant 2 anys. Ja pots trobar la major selecció de Roba interior al nostre catàleg online de Roba home. En només uns quants clics podràs comprar-ho des de casa i t’ho portem en unes hores! Estalvia amb les millors ofertes de Roba interior i llueix les millors marques de fitnes sense remordiments amb traininn. A traininn, la teva botiga online de fitnes, sabem com d’important és per tu comprar el millor material. És per això que només et venem els millors productes de Roba interior de les principals marques de fitnes i al millor preu online. A més a més, et garantim la major seguretat al realitzar la compra online, i t’entreguem ràpidament els productes que més necessites sense que t’hagis de desplaçar. Fes la compra des de qualsevol dispositiu i t’ho portem directament a casa!


Dia Mundial Sense Tabac 2019 - Coordinadora d'Usuaris de la Sanitat, Salut, Consum i Alimentació\nData: 31-05-2019 - Categoría: Salut\nCada any, el 31 de maig, l'OMS i associats de tot el món celebren el Dia Mundial Sense Tabac, dedicat a ressaltar els riscos per a la salut associats al consum de tabac i promoure polítiques eficaces per reduir aquest consum. El consum de tabac és la principal causa prevenible de defunció en el món, i actualment mata un de cada 10 adults a tot el món.\nL'epidèmia mundial de tabaquisme mata cada any gairebé 6 milions de persones, de les quals més de 600 000 són no fumadors que moren per respirar fum aliè. Llevat que actuem, l'epidèmia matarà a més de 8 milions de persones cada any cap a 2030. Més del 80% d'aquestes morts evitables correspondran a persones que viuen en països d'ingressos baixos i mitjans.\nL'objectiu primordial del Dia Mundial Sense Tabac és contribuir a protegir les generacions presents i futures no només d'aquestes conseqüències devastadores per a la salut, sinó també dels flagells socials, ambientals i econòmics que es deriven del consum de tabac i l'exposició al fum que desprèn.\nAlguns dels efectes nocius del tabac\nEl tabac afecta principalment els sistemes bronco-pulmonar i cardiovascular. Les estadístiques assenyalen que el tabaquisme és la principal causa de càncer de pulmó, laringe, òrgans digestius i aparell urinari.\nLa calor produïda per la combustió de la cigarreta té contacte directe amb la mucosa oral, provocant efectes nocius sobre la mateixa, entre ells, periodontitis i gingivitis.\nAugmenta el risc de patir bronquitis crònica, emfisema, MPOC i úlcera pèptica. Està demostrat que predisposa a l'arteriosclerosi amb les seves manifestacions a nivell coronari, arterial perifèric i cerebral.\nEl fumador és més propens a patir un altre tipus de patiments, com úlceres d'estómac, malalties cardíaques i dels vasos sanguinis, i per si això fos poc, té menys immunitat a les infeccions que els que no fumen.\nSegons xifres de l'Organització Mundial de la Salut (OMS) els fills de pares fumadors tenen 70% més de probabilitat de ser internats per malalties respiratòries. El pes dels nounats de mares fumen és menor comparat amb els fills de no fumadores. A més el tabac causa més del 80% de la mortalitat per processos pulmonars crònics.


El PS porta al ple les limitacions per accedir a la informació de l’AREB i l’AFA - Altaveu el diari digital d'Andorra\nEl PS porta al ple les limitacions per accedir a la informació de l’AREB i l’AFA\nLa formació socialdemòcrata ha presentat fins a tretze reserves d’esmena a la llei de transparència, que caldrà debatre prèviament a la votació d’un text que tampoc inclou un règim sancionador\n08/11/2021 (19:22 CET)\nEls consellers dels grups de la majoria hauran de justificar al ple del Consell General els motius que els han portat a permetre que AREB i AFA puguin continuar denegant informació als parlamentaris. Era una de les situacions que el grup socialdemòcrata volia canviar de la proposició de llei de transparència i accés a la informació pública. Les esmenes en aquest sentit no van ser acceptades en el treball en comissió i, ara, es volen debatre a la cambra.\nEl que és un fet inqüestionable és que els tres grups de la majoria (Demòcrates, Liberals i Ciutadans Compromesos) i el Partit Socialdemòcrata tenen una idea ben diferent del que ha de ser una llei de transparència. Els primers han acabat apostant per un avenç molt relatiu que, en segons quins punts del text, acaba fent més una normativa restrictiva que no pas una obertura de la informació pública a la consulta ciutadana. Els segons, en canvi, tenen clar que el text queda molt lluny del que hauria de ser. Ho evidencia el fet que han presentat fins a tretze reserves d’esmena.\nÉs a dir, el que volen és que les propostes de modificació que han presentat i que han estat refusades durant el treball de la llei en comissió, ara, siguin debatudes al ple. I, per tant, de forma pública. Que els ciutadans, si així ho estimen convenient, puguin escoltar els arguments d’uns per rebutjar les esmenes presentades i dels altres per haver-les posat sobre la taula.\nAREB i AFA podran seguir negant-se a donar documentació, fins i tot als consellers generals\nI un dels aspectes que han generat més controvèrsia és el fet que la proposició legislativa deixa clar que l’Agència de Resolucions d’Entitats Bancàries (AREB) i l’Autoritat Financera Andorrana (AFA) podran continuar negant-se a facilitar als consellers generals documentació sobre la seva activitat. Els darrers anys totes dues entitats havien estat àmpliament opaques davant qualsevol petició, especialment les que afectaven el ‘cas BPA’. El PS havia presentat esmenes perquè als parlamentaris no s’apliqués aquesta reserva, una proposta davant la qual els grups de la majoria s’han tancat en banda.\nLa llei, tal com arriba al ple, sí que estableix que els càrrecs públics hauran de presentar declaracions de patrimoni abans d’accedir-hi i en marxar. Ara bé, aquesta informació romandrà guardada a pany i forrellat. No serà pas pública. Aquest aspecte el volia canviar el PS amb les seves esmenes, però també s’ha topat amb la paret de la majoria. Ara, el debat també formarà part de la votació del text al Consell General.\nLa legislació sobre transparència tampoc inclourà, tret de gir radical en els plantejaments de DA, Liberals i Ciutadans Compromesos, sancions a qui la incompleixi. El PS havia proposat un règim amb multes entre 500 i 12.000 euros, a banda d’altres càstigs accessoris. La idea, però, tampoc havia prosperat en comissió.\nPer tant, tot fa preveure un debat força intens el dia que la proposició de llei s’hagi de debatre al Consell General. En principi, entrarà en l’ordre de la sessió que hi ha previst pel pròxim dijous.


Es compleixen 80 anys del mortífer bombardeig a l’Espluga | EFMR.cat\nInici Notícies Es compleixen 80 anys del mortífer bombardeig a l’Espluga\nEs compleixen 80 anys del mortífer bombardeig a l’Espluga\nL’1 de gener de 1939, set avions Junker de l’exèrcit nazi van bombardejar l’Espluga de Francolí provocant la mort de 7 persones, entre les quals dues nenes. Aquest dimarts 1 de gener de 2019 se’n compleixen 80 anys. Era el tram final de la Guerra Civil espanyola quan, després del final de la batalla de l’Ebre, l’exèrcit de Franco avançava per Catalunya la conquesta final de la Guerra. A l’Espluga, 8 dècades després, encara no s’han retirat alguns dels principals símbols franquistes, especialment al Cementiri Municipal.\nEl monument franquista en record als caiguts del bàndol nacional, a l’Espluga. (Foto: Xavier Lozano)\nEls morts del bombardeig\nSegons narra Jordi Roca Armengol al volum VI de la Història de l’Espluga, a les 9 del matí d’aquell primer dia del 1939 l’Espluga va patir una vintena d’impactes de les bombes llençades des de l’aire pels set avions de l’Alemanya nazi. Van morir Frederic Torruella, Eugènia Casanovas, Carme Ferrer, les nenes Trinitat Marsal i Rosa Guasch, i dues refugiades. Hi va haver 22 ferits i van ensorrar-se 35 edificis sobretot a la plaça de l’Església, el Capuig i el Castell, i a la zona de la Pedrera.\nMapa del bombardeig de l’Espluga, l’1 de gener de 1939 (Infografia EFMR.cat)\nMés de 120 persones van aconseguir refugiar-se als espais habilitats a la cova del Castell, el corral del Potreta, a la plaça de l’Església i al refugi de la Pedrera.\nLes tropes franquistes eren a prop. El 6 de gener van arribar a Vilanova de Prades. El dia 8 de gener es va fer la voladura de l’arsenal militar de l’Espluga.\nLa forta explosió es va sentir per tota la comarca i va suposar la destrucció de tot el barri de la Font Major, que tenia 24 cases. Van ensorrar-se també una trentena de cases al Capuig i moltes d’afectades al barri del Castell. També es va ensorrar el pont del ferrocarril. La nit del 9 al 10 de gener les forces franquistes ja van arribar al Molí de Guasch i es van proclamar victorioses des del balcó de la Fonda Ibèrica, a la plaça de l’Església.\nLa defensa de l’Espluga\nL’Espluga va viure bona part de la Guerra Civil sota domini del bàndol republicà, amb episodis destacats com l’expulsió de les germanes carmelites i la destrucció de la imatge de la Santíssima Trinitat i de totes les imatges i retaules de l’església nova, que es va convertir en magatzem. El refugi del cardenal Vidal i Barraquer a Poblet va provocar el primer afusellament a l’Espluga i l’assassinat del rector. El 16 d’agost de 1936 van ser afussellats 6 espluguins al terme municipal de Vila-rodona i el 22 d’agost, el pare i el germà de Mn. Ramon Muntanyola, entre la Selva del Camp i Alcover, junt amb Agustí Roig. En motiu d’això es va erigir un monument al Cementiri Municipal, encara vigent a dia d’avui.\nEls noms dels espluguins morts pel bàndol republicà, al Cementiri Municipal de l’Espluga. (Foto: Xavier Lozano)\nEl 25 d’octubre de 1939 el Balneari Villa Engràcia, convertit en hospital militar, va acollir el comiat oficial de la República a les Brigades Internacionals. El maig de 1938 s’hi havien traslladat tots els refugiats de guerra que hi havia a l’Espluga. En aquell hospital hi van arribar a morir fins a 134 ferits de guerra.\nL’Espluga havia projectat tres refugis antiaeris a les coves, a la plaça de l’Església i a la plaça d’en Canós. La caiguda de Lleida en mans franquistes, l’abril de 1938, va aproximar el destí final de l’Espluga. La proximitat de la línia de front, entre l’Ebre i el Segre, va fer que s’habilités la Cova de la Vila (coves del Quicall o del Xampany) com a dipòsit de municions. Des de l’Espluga i les Masies se subministrava a les agrupacions d’artilleria de l’exèrcit de l’Ebre.\nAcaba la Guerra Civil van ser empresonades 75 persones de l’Espluga, la majoria pagesos, 16 van ser afusellades, entre les quals l’alcalde republicà Ricard Farré Climent, i 59 recloses temporalment.\nTac12 ha emès aquest 2018 la primera sèrie documental sobre l’evolució, fil per randa, de la batalla de l’Ebre, després de la qual va començar la invasió franquista de Catalunya i l’exhili per moltes famílies del bàndol republicà. Recupera aquí tots els capítols.\nArticle anteriorNeix a la Conca un nou col·lectiu antifeixista\nArticle següentL’Espluga dona la benvinguda al 2019 amb música, llum, foc i confeti\nValles 2 de gener de 2019\tAt\t20:32\nMagnific el record possat a l’abast de tothom.


L'Informatiu 2 - 13/02/2018 - RTVE.es\nL'Informatiu 2 - 13/02/2018\nRoger Torrent vol que el Tribunal Europeu de Drets Humans es posicioni sobre les condicions que el Constitucional ha posat per la investidura de Carles Puigdemont. L'anunci d'aquest recurs no ha estat ben rebut per Jxcat ja molestos perquè Torrent no ha portat a la reunió de la mesa d'avui la reforma de la llei del President. Lluís Falgàs./ Doncs el recurs a Estrasburg anunciat per Torrent no ha estat ben vist no solament pels grups de l'oposició, sinó que tampoc és ben rebut per Junts Per Catalunya.\nAvui segueixen les declaracions davant del magistrat del número 13 de Barcelona que investiga els preparatius del referèndum il·legal de l'1 d'octubre. I ara mateix els qui son a punt de prestar declaració son l'ex-jutge Santi Vidal i el jurista Carles Viver Pi i Sunyer. A la ciutat de la justícia, seguint-ho, hi ha en Ruben Urdiales.\nÉs la carretera de l'Arrabassada, aquest matí... Les temperatures gèlides han permès als conductors matiners veure aquest paisatge ben emblanquinat... A la part alta de Barcelona la temperatura s'ha quedat per sota dels 0 graus. Aquetes baixes tempeatures, a priemres hores, han obligat a circular amb molta precaució a les carreteres afectades per la nevada d'ahir i que avui s'ha despertat amb plaques de gel. A gran part d'Osona i del Bages hi hagut afectacions per centenars d'escolars.\nLa venda d'habitatges a Catalunya va créixer un 13'6% l'any passat. Se situa com la segona comunitat autònoma amb més adquisicions, 76.000 segons l'Institut Nacional d'Estadística./ La plataforma d'afectats per la hipoteca i diverses entitats socials han presentat una proposta de moció per forçar l'ampliació del parc públic d'habitatges a Barcelona.\nAvui torna la Lliga de Campions amb els partits d'anada dels vuitens de final. Aquets vespre el City de Guardiola visita el Basilea i a Torí es disputa el Juventus - Tottenham. I demà, al Bernabéu, el Madrid rep el Paris Saint Germain de Neymar. El seu duel amb Cristiano és un dels grans atractius de l'eliminatòria.\nEl pianista Javier Perianes i l'orquestra filarmònica de Munic, dirigida per Pablo Heras Casado, van oferir el concert per a piano número 3 de Bela Bartok.\nveure més sobre "L'Informatiu 2 - 13/02/2018" veure menys sobre "L'Informatiu 2 - 13/02/2018"\nProgrames complets (6262)\nL'Informatiu 2 - 18/12/2018\n12:02 - 18 dic 2018\nL'Informatiu - 18/12/2018\n28:24 - 18 dic 2018\nL'Informatiu Migdia 2 - 17/11/2018\n11:55 - 17 dic 2018\nL'Informatiu - 17/12/2018\n56:30 - 17 dic 2018\nL'Informatiu Cap de Setmana 16/12/2018\n27:30 - 16 dic 2018\nL'Informatiu Cap de Setmana 15/12/2018\n26:15 - 15 dic 2018\nEl Temps - 18/12/2018\n03:51 - 18 dic 2018\nL'informatiu en 3' - 18/12/2018\n02:24 - 18 dic 2018\nEl Temps - 17/12/2018\n06:40 - 17 dic 2018\nL'Informatiu en 3' - 17/12/2018\n02:32 - 17 dic 2018\n01:45 - 16 dic 2018\nL'auge de la llana\n01:49 - 16 dic 2018\n01:13 - 16 dic 2018\nLloguers a Barcelona\nEls últims 12.490 programes de L'Informatiu\nNou L'Informatiu 2 - 18/12/2018 Completo 12:02 8% hoy\nL'Informatiu 2 - 18/12/2018 hoy El Tribunal Suprem decidirà en les pròximes hores si el judici del procés es queda a Madrid o es trallada a Catalunya com demanen les defenses dels 18 processats. La fiscalia diu que compet a...\nNou El Temps - 18/12/2018 Fragmento 3:51 8% hoy\nEl Temps - 18/12/2018 hoy\nNou L'Informatiu - 18/12/2018 Completo 28:24 8% hoy\nL'Informatiu - 18/12/2018 hoy Cas del Procés: Les defenses dels processats demanen que el judici se celebri al TSJ de Catalunya Consell de Ministres 21D: Sánchez diu que la reunió a Barcelona demostra el compromí...\nNou L'informatiu en 3' - 18/12/2018 Fragmento 2:24 8% hoy\nL'informatiu en 3' - 18/12/2018 hoy Cas del Procés: Les defenses dels processats demanen que el judici se celebri al TSJ de Catalunya Reunió Sánchez-Torra: Carmen Calvo es reuneix a Barcelona amb el vicepresident aragon&egra...\nNou L'Informatiu Migdia 2 - 17/11/2018 Completo 11:55 8% ayer\nL'Informatiu Migdia 2 - 17/11/2018 ayer Quan falten quatre dies del Consell de Ministres a Barcelona, el Govern Sánchez assegura que treballa perquè hi hagi una reunió de presidents i demana a la Generalitat que accepti la normalit...\nNou El Temps - 17/12/2018 Fragmento 6:40 8% ayer\nEl Temps - 17/12/2018 ayer\nNou L'Informatiu - 17/12/2018 Completo 56:30 8% ayer\nL'Informatiu - 17/12/2018 ayer Reunió Sánchez-Torra: El govern Sánchez assegura que treballa perquè es faci i diputats de Junts per Catalunya l'avalen Consell de Ministres: Mossos i Policia blindaran l'...\nNou L'Informatiu en 3' - 17/12/2018 Fragmento 2:32 8% ayer\nL'Informatiu en 3' - 17/12/2018 ayer Reunió Sánchez-Torra: El govern Sánchez assegura que treballa perquè es faci i diputats de Junts per Catalunya l'avalen Tribunal Suprem: Rebaixa la inhabilitació a Artur ...\nNou La setmana en imatges Fragmento 1:45 8% pasado domingo\nLa setmana en imatges pasado domingo Us oferim l'actualitat més destacada de la setmana, en imatges. Una setmana marcada, un cop més, per la política, fixada en la propera reunió del consell de ministres a Barcelona e...\nNou L'auge de la llana Fragmento 1:49 8% pasado domingo\nL'auge de la llana pasado domingo Ja sigui per crear peces úniques, per relaxar-se o per passar una bona estona, fer mitja està de moda. La passió pel "Do It Yourself" (fes-ho tu mateix) ha canviat la visió d...\nNou L'Informatiu Cap de Setmana 16/12/2018 Completo 27:30 8% pasado domingo\nL'Informatiu Cap de Setmana 16/12/2018 pasado domingo La plana major del Partit Popular ha desembarcat a Barcelona a 5 dies que ho faci el govern de Pedro Sánchez. El president dels populars, Pablo Casado, li reclama que apliqui el 155 a Catalunya i insisteix...\nNou Mor Chiquetete Fragmento 1:13 8% pasado domingo\nMor Chiquetete pasado domingo El cantant Antoni José Cortés Pantoja "Chiquetete" ha mort a Sevilla després de patir un atac de cor. Chiquetete estava hospitalitzat a la Clínica de Fátima per una op...\nNou Lloguers a Barcelona Fragmento 1:49 8% pasado domingo\nLloguers a Barcelona pasado domingo El preu dels lloguers a Barcelona s'ha encarit un 48% en els darrers 4 anys. Ara, però, el sector immobiliari assegura que s'ha estabilitzat i apunten que, fins i tot, anirà a la baixa. En p...\nNou L'Informatiu Cap de Setmana 15/12/2018 Completo 26:15 8% pasado sábado\nL'Informatiu Cap de Setmana 15/12/2018 pasado sábado Crides a la calma des d'Esquerra i Junts per Catalunya, presos inclosos, de cara a les protestes anunciades per divendres, coincidint amb la reunió del consell de ministres a Barcelona. Les protestes i...\nNou L'ENTREVISTA: PASCUAL ORTUÑO Entrevista 2:03 8% pasado sábado\nL'ENTREVISTA: PASCUAL ORTUÑO pasado sábado A l'Entrevista de l'Informatiu d'aquesta setmana parlem amb Pascual Ortuño. És magistrat de l'Audiència de Barcelona i acaba de publicar "Justicia sin jueces", on pr...\nNou L'Informatiu 2 - 14/12/2018 Completo 11:44 8% pasado viernes\nL'Informatiu 2 - 14/12/2018 pasado viernes La possibilitat que Pedro Sánchez i Quim Torra es reuneixin a Barcelona divendres vinent va agafant cos... malgrat les condicions i les cauteles dels dos executius./ La Generaltat no descarta que la reuni&...\nNou El Temps -14/12/2018 Fragmento 3:46 8% pasado viernes\nEl Temps -14/12/2018 pasado viernes\nNou L'informatiu - 14/12/2018 Completo 28:30 10% pasado viernes\nL'informatiu - 14/12/2018 pasado viernes 21D, Consell de Ministres: La Moncloa demana per carta una reunió entre Sánchez i Torra divendres vinent Preservar el patrimoni: Barcelona veta construir habitatges durant un any al districte de Gr...\nNou L'Informatiu en 3' - 14/12/2018 Fragmento 2:42 8% pasado viernes\nL'Informatiu en 3' - 14/12/2018 pasado viernes 21D, Consell de Ministres: La Moncloa demana per carta una reunió entre Sánchez i Torra divendres vinent Preservar el patrimoni: Barcelona veta construir habitatges durant un any al districte de ...\n> L'Informatiu 2 - 13/02/2018


Juli Cuéllar, al moment de prometre el càrrec\nAmb el doble de regidors, d'un a dos, la CUP s'ha estrenat en aquesta legislatura amb el discurs més àcid contra la coalició de govern formada per PSC i CiU. "Per nosaltres està molt clar que són dues cares de la mateixa moneda, d'un mateix poder de ciutat, segregador i especulador", ha assegurat Juli Cuéllar que ha criticat "el seu model basat en la transparència de mans públiques a privades, que suspèn en cohesió social i encaix de la diversitat de la ciutat". El regidor ha assegurat que "Els resultats del 24 de maig reflecteixen una pluralitat i anuncien la fi del bipartidisme, que va tenir una forta patacada". En aquest sentit ha apel·lat a seguir el camí "sense descans, per la independència i el socialisme" i ha estat frontal amb dos dels grups municipals, Ciutadans i PxC, a qui ha acusat de catalanofòbia i xenofòbia respectivament.\nCuéllar ha assegurat que tots dos regidors independentistes estaran en el càrrec un màxim de dues legislatures i que faran públics els seus comptes. En la línia de gesticulació que sempre els ha representat, ha demanat que es tregui el quadre del Rei i la bandera espanyola de l'Ajuntament i ha proclamat que "som aquí per cantar la canya, nosaltres no tenim el cul llogat com els altres".


Comprar Llopart Impérial Panoramic | Preu i opinions a Uvinum\n16,76€ + 4,95€ Enviament (3 - 4 díes)\n50,28€ + 4,95€ Enviament (3 - 4 díes)\nLlopart Imperial Panoramic Brut Gran Reserva és un cava elaborat pel Celler Llopart.\nAquest gran reserva brut és cava excepcional elaborat pels amants dels caves complexos i llargament envellits. Es tracta d'un cava ampli, estructurat i complex.\nEt recomanem que gaudeixis aquest cava amb fumats, postres de fruites, arrossos de peix, peix blanc al forn.\nFitxa tècnica · Llopart Impérial Panoramic\nSi et va agradar Llopart Impérial Panoramic, també pots gaudir de ...\nLlopart Impérial Panoramic (Chardonnay, Macabeo, Parellada i Xarel·lo)\nEl singular emplaçament de les seves vinyes al costat d'uns estrictes processos d'elaboració, defineixen l'estil dels caves i vins Llopart, l'essència d'una terra, unes vinyes i una tradició ancestral. Els caves i vins LLOPART són elaborats a la Heretat de Can Llopart de Subirats, una de les finques vitivinícoles de més llarga tradició segons testimonia un document conservat per la família de l'any 1385. "Ex vite vita", la vida ve del cep, és el lema que ha acompanyat les successives generacions de la família Llopart. La secular dedicació culmina amb l'elaboració de les primeres ampolles de Llopart als antics cellers de la masia. El cultiu acurat directe de les 70 hectàrees de vinya pròpia, situades en una zona de muntanya geològicament molt singular, la selecció dels millors raïms, el delicat procés artesanal a les nostres cellers formades actualment per un celler de vinificació i criança de vins, i una moderna i integrada cava al mateix centre de l'heretat, des d'on es pot contemplar una privilegiada panoràmica del Penedès, garanteixen l'extraordinària qualitat dels Vins i Caves Llopart. Un Gran Reserva per als amants dels caves amb personalitat evolucionada i envelliments prolongats. Un cupatge amb un 15% de vi base de reserva. Envellit en ampolla durant un mínim de 42 mesos.\nVeure totes les anyades del vi Llopart Impérial Panoramic\nOpinió destacada sobre Llopart Impérial Panoramic\nPublicat el 27/12/16 a les 20.21\nMés comentaris sobre Llopart Impérial Panoramic\nPublicat el 07/12/16 a les 16.09\nPublicat el 24/11/15 a les 20.35\nLlopart Gran Reserva Imperial Brut\nEnvelliment: 46-52 mesos en ampolla\nMaridatge: Molt apropiat per acompanyar menjars consistents.\nElaboració: Un Gran Reserva per als amants dels caves prolongadament envellits i evolucionats. "Coupage" amb la incorporació d'un 15% de vi base de reserva.\nNota de tast: Color groc-or, amb brillants reflexos daurats. Bombolla molt fina. Aromes complexes de llarga criança: matisos derivats de les mares, torrats, mel i fruits secs, amb lleugeres pinzellades reductores. A la boca és ampli i estructurat, molt cremós, i amb un perfecte equilibri sucre-acidesa. Gust persistent i amb caràcter.\nVeure més opinions sobre Llopart Impérial Panoramic »\nLlopart Impérial Panoramic en España\nCerques relacionades sobre Llopart Impérial Panoramic\nSi vols comprar Llopart Impérial Panoramic, a Uvinum trobaràs els millors preus de Vi escumós Corpinnat.


Construir un planeta més sostenible i més just des del compromís religiós - Real Academia Europea de Doctores\nJun 17, 2021 | Medi ambient, Teologia\nCatedràtic emèrit de la Facultat de Teologia de Catalunya, president honorari de la Fundació Joan Maragall i acadèmic de número de la Reial Acadèmia Europea de Doctors-Barcelona 1914 (RAED)\nEntrevista publicada per la revista especialitzada “Vida Nueva”\nAntoni Matabosch, catedràtic emèrit de la Facultat de Teologia de Catalunya, president honorari de la Fundació Joan Maragall i acadèmic de número de la Reial Acadèmia Europea de Doctors-Barcelona 1914 (RAED), reflexiona en una entrevista a la revista especialitzada “Vida Nueva” sobre la necessitat de donar un tomb definitiu i efectiu a l’actual model de producció i consum per acabar amb una crisi climàtica que pot ser irreversible. Matabosch és un gran coneixedor en la matèria, que presenta des d’un punt de vista religiós a la seva recent obra “Ecologia integral i supervivència”.\nEl llibre aborda la crisi mediambiental que pateix la Terra i l’aportació que han fet les esglésies cristianes, especialment el Consell Mundial de les Esglésies, l’Església Catòlica i molt en particular el papa Francesc a la seva coneguda encíclica “Laudatio sí”, per conscienciar i posar remei a aquest greu problema. “Ecologia integral i supervivència” està prologat per l’arquebisbe de Barcelona, el cardenal Juan José Omella, i aplega una àmplia selecció de classes, articles i conferències del propi Matabosch.\n“La nostra supervivència passa per un canvi radical del nostre entendre i fer servir la natura, que concep a l’ésser humà com el centre i la mesura de totes les coses, com a senyor i propietari absolut de la creació mitjançant la ciència i la tècnica, que explota el món per aconseguir un suposat creixement il·limitat. O fem una profunda conversió ecològica integral o no sobreviurem”, inicia l’acadèmic la seva reflexió a “Vida Nueva”.\nPer a Matabosch, el paper de l’Església i, per tant, de totes les religions, és indispensable per revertir l’actual situació. “La crisi ecològica no és un producte desbocat de la tecnociència, que pugui frenar-se amb simples canvis tècnics o voluntaristes. Les causes de la crisi són molt profundes i creen una cosmovisió i un estil de vida molt perillós. Les religions aporten valors i ètiques basades en la veneració, el respecte, la redistribució, la responsabilitat, la cooperació, la solidaritat… que són molt necessàries per a aquest canvi en profunditat”, assegura.\n“Vida Nueva” és una revista setmanal d’informació socio-religiosa que cobreix tota l’actualitat de l’Església a Espanya i al món, amb notícies, opinions, reportatges en profunditat, entrevistes i anàlisis a càrrec d’una xarxa de corresponsals a tot el món i una àmplia cartera de col·laboradors destacats.\nPreviousConèixer, estimar i salvar el món\nNextJordi Martí, premi a l’Excel·lència Acadèmica\nJordi Roca i Miquel Ventura exposen els avantatges competitius d’una economia ecològica


Normativa i inscripcions Festes Majors 2019 - Novetats - Ajuntament d'Aldaia\nActualitat : Novetats\nPortada > Actualitat > Novetats > Normativa i inscripcions Festes Majors 2019\nNormativa i inscripcions Festes Majors 2019\nAtents a la normativa i inscripcions necessàries per a participar activament en els actes de Festes Aldaia 2019\nINSCRIPCIONS CONCURS PAELLES\nInscripcions per al concurs de paelles fins al 25 de juliol en horari de matins a l'Ajuntament.\nCONCURS DE "FAROLETS": INSCRIPCIÓ PRÈVIA EN L’AJUNTAMENT.\nTots els xiquets i xiquetes que vulguen participar en la desfilada hauran d’inscriure’s en l’ajuntament des del dia 8 al 31 de juliol. Allí es donarà un número per a cada fanalet, que s’ha de portar el dia de la desfilada i que haurà d’estar a la vista. És el que servirà perquè el jurat puga valorar i atorgar els premis. Hora d’inici de valoració del jurat 20 hores a la Plaça.\nNORMES PER A PARTICIPAR EN EL CORRETRACA\nPodrà participar, només corrent, qualsevol persona entre 8 i 65 anys.\nÉs aconsellable dur roba de cotó i calçat adequat, per a córrer.\nLa traca anirà penjada a una altura suficient per a poder córrer per baix.\nSempre haureu d'anar per davant d'ella, intentant no xocar amb els altres corredors. Si heu de parar-vos, feu-ho arrimant-vos a un costat, mai al centre del carrer.\nL'itinerari tindrà dos parades en les quals es dispararan castellets de focs d'artifici que, a part de donar color a la nit aldaiera, serviran per a poder recuperar l'alè.\nNORMES I BASES PER A PARTICIPAR EN LA CAVALCADA\nTotes les persones que vulguen participar en la cavalcada:\n1. Hauran d'anar disfressades, amb carrossa, a peu o amb camió d'un eix i amb la cabina descoberta i sense elements de càrrega o grua. La temàtica de la disfressa caldrà que la comuniquen en el moment de la inscripció.\n2. Hauran d'inscriure's en l'Oficina d'Informació de l'Ajuntament i omplir una fitxa que se'ls entregarà allí mateix, adjuntant a la fitxa una fotocòpia del DNI, que representarà al grup inscrit.\n3. Les dates per a inscriure's seran del 3 al dia 31 de juliol, de 09:00 a 14:00 hores.\n4. Durant tot el recorregut de la cavalcada s'haurà de tindre un comportament d'acord amb les normes bàsiques de convivència, de respecte al públic assistent, evitar en tot moment causar danys tant físics com materials. No es podrà consumir begudes alcohòliques en tot el recorregut, ni tirar cap tipus de líquid ni als participants de la cavalcada ni als espectadors.\nINSCRIPCIONS PER A LA BAIXÀ DEL CRIST DELS NECESSITATS\nInscripcions fins al 29 de juliol en horari de matí a l'oficina de la Policia Local\nNORMATIVA PER ALS ACTES AMB ÚS DE PÓLVORA\nDirectiva 2007/CE, 23 de maig del Parlament Europeu i del Consell sobre la posada en el mercat d’articles pirotècnics.\nReial Decret 563/2012 de 7 de maig pel qual s’aprova el Reglament d’Articles Pirotècnics i Cartutxeria. Modificat pel Reial Decret 1335/2012 de 21 de setembre.\nRegula l’ús d’Artificis Pirotècnics, exceptuats els de l’àmbit de la directiva Europea i sense marcat CE, en manifestacions festives religioses, culturals i tradicionals, com ara, la “cordà” la “passejà”, el “correfoc” i la “despertà” i les seues modalitats equivalents, per Grups Reconeguts per Experts (RGCRE) (ús col·lectiu organitzat no individual).\nDecret 19/2011, de 4 de març, del Consell, pel que es reconeix el caràcter religiós, cultural o tradicional de les manifestacions festives celebrades en la Comunitat Valenciana en les que s’utilitzen artificis de pirotècnia.\nOrdre Conjunta 1/2012 de 18 de gener, per la qual es regula la Formació dels Consumidors Reconeguts Experts (CRE).


Arxiu de la categoria: Coral “Els vents del Bergantí”\nCoral els vents del Bergantí.- Interpretem la cantata “La Clàudia Sol te un do”\nPublicat el 11 de juny de 2016 per Xavier\nDesprés d’estar-ho esperant tant de temps, ha arribat el dia de l’estrena de la cantata davant del públic. Al matí hem realitzat un primer concert davant les classes de primària. A les 16h de la tarda ha estat el torn dels pares i familiars. El concert ha agradat i tothom n’ha sortit molt content. En les dues actuacions la coral ha interpretat la cantata sencera i a la tarda encara ha fet dos bisos: “El ball de Sant Ferriol” amb la participació del públic i la cançó del “Mi” (rock) amb una bona pila d’improvisacions.\nA la tarda hem tingut la visita de l’Antoni Miralpeix, el compositor de l’obra, que ens ha obsequiat amb moltes felicitacions i unes paraules ben sàvies (“Aquests nens fent això -la cantata- han fet música, poesia, teatre, dansa… o sigui, les assignatures més importants de totes, llàstima que alguns no ho sàpiguen”) i ha dirigit el primer “bis”. Li agraïm de tot cor el seu interès i la visita.\nCal agrair tota aquella gent que ens ha ajudat a preparar el gimnàs per tal que estigués a punt per a l’hora del concert i que ens han ajudat a recollir després: Jordi, Glòria, professors i mestres en general, coral de mares i alguns acompanyants del públic. Gràcies de veritat. Una menció especial a la Laura la pianista que ha vingut 3 dies a ajudar-nos a assajar amb els nens i en Carles per regalar-nos aquesta gravació. També agraïm i felicitem la “Coral de mares, familiars i mestres” que amb l’absència puntual de la Dolors ha mostrat la bona feina feta durant el curs. Queda, és clar, felicitar la colla de nens i nenes que han fet un molt bon concert i han treballat de valent a classe i voluntàriament algunes altres estones. Des dels de 1r i 2n, als de 4t que han estat els protagonistes absoluts, més els apuntadors de 4t i els músics de 4t i 5è. I com no donar l’enhorabona a les dues “Claudies”: L’Anna i la Mar de 5è. Per acabar gràcies a tot el públic entusiasmat que ens ha vingut a veure i escoltar i ens ha regalat tants aplaudiments i felicitacions!\nPodeu veure tota la informació i vídeos a la pàgina “Cantates” d’aquest mateix bloc.\nPublicat dins de Coral "Els vents del Bergantí"\t| 3 respostes\nII Concert d’Estiu de la Coral “Els Vents del Bergantí”\nPublicat el 12 de juny de 2013 per Xavier\nJa tenim aquí la segona edició d’aquest concert que es va començar a fer l’any passat a l’escola. El motiu que ens va dur a programar-lo va ser tenir l’oportunitat de mostrar el treball dut a terme durant l’any a la coral en un ambient més tranquil que no pas en una actuació fora l’escola. Hi ha anys que no es realitzen concerts fora i per això també és important tenir aquesta data assegurada que alhora ens serveix per commemorar (dia abans, dia després) el Dia de la Música (21 de juny). Com que el concert va néixer amb vocació de continuïtat, us anunciem amb energia aquesta segona edició i us avancem una gran sorpresa: tindrem la companyia de la “Coral de pares i mares de l’escola Bergantí” que també vol sumar-se a la festivitat i estrenar-se davant del públic després dels assajos realitzats aquestes darreres setmanes. Us animem a tots i totes a venir-hi! Per a més informació sobre les corals visiteu la pàgina de la coral “Els vents del Bergantí” en aquest mateix bloc.\nEl concert es realitzarà a l’escola el dijous 20 de juny a les 15’30h.\nPublicat dins de Coral "Els vents del Bergantí", General\t| Deixa un comentari\nCoral: Ens visita en Keith\nPublicat el 28 de maig de 2013 per Xavier\nAquest dilluns ens ha visitat en Keith, un mestre d’anglès nord-americà. Ens ha ensenyat la cançó “Row, row, row you boat” que hem aconseguit fer amb un cànon i l’inici de la famosa “Over the rainbow”. Per agrair-li la seva visita en Yann, l’Enric, la Clara i la Irina li han tocat una cançó amb el piano.\nPublicat dins de Coral "Els vents del Bergantí"\t| Deixa un comentari\nCoral. Videos trobada de corals 2013\nPublicat el 8 de maig de 2013 per Xavier\nAquí podeu veure els dos videos de la Trobada de Corals a les Franqueses del Vallès. Per a més informació visiteu la pàgina de la Coral en aquest mateix bloc (a sota la fotografia de dalt)\nCoral “Els vents del Bergantí”: XI Trobada de Corals d’Infantil i Primària\nPublicat el 10 d'abril de 2013 per Xavier\nAvui dia 10 d’abril del 2013 hem participat a la XI Trobada de Corals d’infantil i primària del Maresme-Vallès Oriental, que s’ha celebrat al Centre Cultural Bellavista de les Franqueses del Vallès. El concert s’ha organitzat des dels Serveis Territorials d’Ensenyament al Maresme-Vallès Oriental i nosaltres, com ja fa 3 anys, en les edicions del Masnou i Cabrera de Mar, hi hem volgut participar. La sortida ha estat tot un èxit i l’actuació també. Ens ho hem passat molt bé i ja esperem amb ganes la propera edició! Gràcies a tots els qui han fet possible dur a terme aquesta actuació i sobretot a tots els nens i nenes per fer-ho tant bé!\nAquest és el bloc de la Trobada i aquest és programa d’enguany.\nProperament penjarem alguna fotografia i video a la pàgina de la Coral en aquest mateix bloc (sota la fotografia).\nPublicat dins de Coral "Els vents del Bergantí"\t| Etiquetat com a Coral, Trobada de Corals\t| Deixa un comentari